Document ID: 32007D0018

KOMISSION PÄÄTÖS,
tehty 22 päivänä joulukuuta 2006,
varosuunnitelmista suu- ja sorkkataudin torjumiseksi neuvoston direktiivin 2003/85/EY mukaisesti
(tiedoksiannettu numerolla K(2006) 6855)
(ETA:n kannalta merkityksellinen teksti)
(2007/18/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Bulgarian ja Romanian liittymissopimuksen ja erityisesti sen 4 artiklan 3 kohdan,
ottaa huomioon Bulgarian ja Romanian liittymisasiakirjan ja erityisesti sen 56 artiklan,
ottaa huomioon yhteisön toimenpiteistä suu- ja sorkkataudin torjumiseksi, direktiivin 85/511/ETY sekä päätösten 89/531/ETY ja 91/665/ETY kumoamisesta ja direktiivin 92/46/ETY muuttamisesta 29 päivänä syyskuuta 2003 annetun neuvoston direktiivin 2003/85/EY (1) ja erityisesti sen 72 artiklan 7 kohdan,
sekä katsoo seuraavaa:
(1)
Direktiivissä 2003/85/EY säädetään torjunnan edellyttämistä vähimmäistoimenpiteistä suu- ja sorkkataudin puhjetessa ja tietyistä ennalta ehkäisevistä toimista, joiden tarkoituksena on parantaa toimivaltaisten viranomaisten ja kotieläintuottajien tietämystä suu- ja sorkkataudista sekä parantaa tautiin liittyvää valmiusastetta. Tämän direktiivin mukaisesti komission on hyväksyttävä jäsenvaltioiden varosuunnitelmat suu- ja sorkkataudin torjumiseksi.
(2)
Tietyistä varosuunnitelmista suu- ja sorkkataudin torjumiseksi 29 päivänä huhtikuuta 2004 tehdyllä komission päätöksellä 2004/435/EY (2) hyväksyttiin Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian varosuunnitelmat.
(3)
Bulgarian ja Romanian on määrä liittyä yhteisön jäseniksi 1 päivänä tammikuuta 2007. Näin ollen Bulgaria ja Romania ovat esittäneet komission hyväksyttäviksi varosuunnitelmansa suu- ja sorkkataudin torjumiseksi.
(4)
Kyseiset varosuunnitelmat, joita Bulgaria ja Romania ovat muuttaneet arviointivaiheessa tehtyjen ehdotusten mukaisesti, täyttävät direktiivissä 2003/85/EY säädetyt vaatimukset ja auttavat saavuttamaan direktiivissä asetetut tavoitteet, mikäli suunnitelmia päivitetään säännöllisesti ja ne pannaan tehokkaasti täytäntöön, minkä vuoksi ne olisi hyväksyttävä.
(5)
Yhteisön lainsäädännön selkeyden vuoksi päätös 2004/435/EY olisi kumottava ja korvattava tällä päätöksellä.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Hyväksytään Bulgarian 7 päivänä marraskuuta 2006 komissiolle esittämät varosuunnitelmat suu- ja sorkkataudin torjumiseksi.
2 artikla
Hyväksytään Romanian 9 päivänä marraskuuta 2006 komissiolle esittämät varosuunnitelmat suu- ja sorkkataudin torjumiseksi.
3 artikla
Päätöksen liitteessä luetellaan ne jäsenvaltiot, joiden esittämät varosuunnitelmat suu- ja sorkkataudin torjumiseksi on hyväksytty direktiivin 2003/85/EY mukaisesti.
4 artikla
Kumotaan päätös 2004/435/EY.
5 artikla
Tätä päätöstä sovelletaan Bulgarian ja Romanian liittymissopimuksen voimaantulopäivästä edellyttäen, että liittymissopimus tulee voimaan.
6 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä joulukuuta 2006.

Labels: 0
18
6